BÁNÁT ÉS A CSEKONICS URADALOM ÖRÖKSÉGE - tárlatvezetés

Szilágyi Mária, építészmérnök, műemlékvédelmi szakmérnök bemutatkozása

Az egyik legnagyobb uradalom a Bánságban a Csekonics család zsombolyai uradalma volt, amely korszerű gazdálkodásával példaként szolgált még Nyugat Európa országai számára is. A több mint 140 év alatt, amíg ezen területen „uralkodott” és tevékenykedett, a család jelentős épületállományt hozott létre. Itt, az egykori Monarchia egyik legfejlettebb nemesi birtokán, a zsombolyai uradalomban, mely a XVIII. évszázad végétől a XX. század elejéig hatalmas fejlődésen ment keresztül, számos értékes épület található még ma is, tükrei a múltbéli uradalmi gazdálkodásnak valamint felidéznek egy letűnt kort. A különböző funkciójú épületeknek lakó-, gazdasági-, ipari- vagy vallási rendeltetésük volt, más-más anyagokból épültek, más volt az építészeti nyelvezetük, mégis egy kerek egészet alkottak, melyen belül minden tökéletesen működött.

Egy ország, család vagy személy társadalomban betöltött szerepe állandóan változik, a dicsőség múlandó. Míg a Csekonics család a XIX. század folyamán oly jelentős szerepet töltött be a Monarchia, Torontál vármegye és elsősorban a zsombolyai uradalom életében, addig a XX. század első felében teljesen félre lett állítva, és többé semmilyen hatalommal sem rendelkezett valamikori virágzó birtokán. A Csekonics családról és régi nagyságáról ma igen kevesen tudnak, még az uradalom területén lévő településeken sem igen ismerik jelentőségüket, csak legendák keringenek róluk.

Ezt a hiányosságot szeretné pótolni az előadó, aki maga is az uradalom történetén keresztül szeretne bemutatkozni. Bemutatja Bánátot, mint fő kutatási területét, és a bánsági falvakat, amelyek településszerkezeti és épített örökségét vizsgálja, valamint ennek az örökségnek az átalakulását, jelentőségének változását a küldönböző társadalmi hatások függvényében.

A tárlatvezetés és a játék segítségével, a birtokot keresztülszelő keskenyvágányú vasút vonalán haladva a hallgatók megismerkedhetnek a Bánsággal, a Csekonics családdal, a zsombolyai uradalommal és annak épített örökségével. A vezetést követő játszma során számos kérdés segíti, vagy éppen gátolja majd a játékosokat az előrejutásban. A kérdések megválaszolásához elengedhetetlen, hogy figyelmesen végignézzék a kiállítást és végighallgassák a vezetést. Az lesz a nyertes, aki először bejárja az uradalmat, vagyis aki először jut el Zsombolyától Roggendorfig.

Tudják meg Önök is, hogy kik voltak azok a Csekonicsok!